钦定古今图书集成/方舆汇编/职方典/第1420卷 > 思恩府学校考 府志
## 钦定古今图书集成/方舆汇编/职方典/第1420卷 > 思恩府学校考 府志

本府

思恩府儒学　，自明季文成公缮疏，迁治于荒田驿，原议建造于东门外朝天凤岭。时因方向未利，急欲图成，遂卜筑于南郊外，去城一里，荒僻简陋，兼之溪河泛涨，朔望行香，病于朝涉。至万历元年，知府侯国治捐金迁学于城内府治之东，即今所也。中建大成殿三楹，殿之前列两庑各六楹，殿之后为启圣祠三楹，祠东为明伦堂三楹，外为戟门三楹。戟门之南，为棂星门。其名宦、“乡贤” 二祠，从未启建。每遇春秋祭祀，设位于戟门之东，拜跪于瓦砾之地。

皇清康熙十一年，本府知府金梦麟捐捧鼎建“儒学。”

原在府治南。明正统十二年，土官岑瑛请建。嘉靖八年徙建荒田新府。

阳明书院　旧建府治东。万历间，知府侯国治因学宫建在府治外，简陋荒芜，不足以安神妥灵，乃即书院而大之，改为学宫，即今所也。后迁建书院于府治西，堂舍俱全。因明末兵燹倾圮，空遗基址，鞠为茂草而已。现经本府知府金梦麟相度经营，将复新之。

社学　原建于府治西南隅。因明末兵变，悉遭焚塌。今基址为营兵结茅居住矣。

学田　十二亩，坐落乐昌三图八冬定楼村。崇祯乙亥年，本府知府顾应旸捐置原户郭二，令黄周留等佃耕，除武缘编差纳粮外，每亩纳租银一钱六分六釐七毫，共纳租银三两。

一、六亩五分，坐落《止戈》一图，捐置之人未详，原户陶从陶保佃耕，除武缘纳粮编差外，每年共纳租银一两。

以上二项共田十八亩五分，共纳租银四两。历来俱本府征收贮库，周给。本府贫生自顺治年间起，历年俱起解学道。

学塘　二口，坐落南郊外，诸生月课取给于此。又明知县陈熙绍捐俸置有学田数十亩，坐落白山兴隆土司地方，原有碑文在学仪门内。“相传明末反贼张常及兴隆土司韦万安率众为乱，城中一切碑文” 旧制悉被毁灭，此田竟无可查。

社学田　共一百二十二亩七分，每年共纳租银四十三两五钱。此项银两，明季以前本府征收，即以之修建社学，延立社师，给以月廪，使之教迪民人子弟，以及贫而无力读书者，给以灯油之资。顺治年间，因地方新辟，悉作编剩，起解充饷。康熙八年，编入《赋役全书》。

外州县

武缘县学　自唐武德始，宋天圣九年始备。明洪武二年建于城南寿宁寺右。宣德九年知县黄宗广建明伦堂。正统八年县丞封纯建。景泰三年县丞梁晚昌、教谕谭经建两庑、戟门。弘治十七年毁。正德二年，御史颜颐寿迁城内南街。十五年知县姚明诚重修。嘉靖十三年知县马汝熙复迁于南门外，彻寿宁寺为之。二十五年，知县邓体静复迁于寺右旧址。四十一年，南宁府知府方瑜委署经历徐恩、教谕郑豫夫修葺。隆庆元年，巡按御史朱炳如行县通学呈，复令知县杨大韶复新之。万历十二年，知县郑学醇重修。大成殿三楹，东西两庑各七楹，戟门三楹，棂星门三楹，明伦堂三楹，在大成殿后。东西各有斋，各有楹。启圣祠三楹，在大成殿后。祠后有敬一亭。名宦祠，在启圣祠左。乡贤祠在启圣祠右。

修文书院　在县东，知县刘诰建，明万历八年废。

社学　明隆庆初，知县杨大韶奉文修建。南庠、东庠、罗谙、依岭、葛墟、林里、陆方、赤旗、林墟、平丰、潭湾、甘村、邓柳、下沙、欧村、韦桐、韦阳、高丽、罗墟等社学，近悉圮坏，惟南庠葛墟尚存。南庠瓦房一座三间，小塘二口。地东至学宫墙直三十二丈；南至路，横六丈五尺；西至塘，直三十四丈；北至壕，横十九丈。

田租　原额田塘税亩通共二顷一十六亩零五釐，年编银一十一两。内抛荒田塘税共九十一亩零五釐，该荒学租银四两七钱三分。垦熟田塘税一顷二十三亩，年征熟银六两二钱七分。原支给贫生月课，用，令年终解提学道。西隆州学　改流未久，儒学未设，知州王誉命草创茅屋于州西南山麓以祀。宫墙殿庑，一无所建。

西林县学　改流未久，儒学未设。

白山等九土司，学校无考。